ആടുകള് ചത്ത സംഭവം: പരിശോധനാഫലം വൈകുന്നു കേളകം: രോഗം ബാധിച്ച് ആടുകള് ചാകുന്ന സംഭവത്തിലെ പരിശോധനാ ഫലങ്ങള് വൈകുന്നു. എന്താണ് രോഗം എന്നു കണ്ടെത്താത്തതിനാല് കൃത്യമായി മരുന്നു നല്കാനാകാതെ ആടുകളുടെ ഉടമസ്ഥരും പ്രതിസന്ധിയില്. കൂടുതല് ആടുകളിലേക്ക് രോഗം പകരുകയാണ്. നിലവില് രണ്ട് ആടുകള് കൂടി സമാന രോഗലക്ഷണങ്ങള് കാണിക്കുന്നുണ്ട്. മറ്റാടുകളും ക്ഷീണം കാണിച്ചു തുടങ്ങിയെന്നും ആട് വളര്ത്തുന്ന കേളകം നെല്ലിക്കാക്കുടി വര്ഗീസ് പറഞ്ഞു. വര്ഗീസിന്റെ മൂന്ന് ആടുകള് രോഗംബാധിച്ച് ഇതിനകം ചത്തു. കഴിഞ്ഞ ചൊവ്വാഴ്ച പൂക്കോട് വെറ്റരിനറി സര്വകലാശാലയിലെ വിദഗ്ധന് രഘു രവീന്ദ്രന്റെ നേതൃത്വത്തിലുള്ള സംഘം വര്ഗീസിന്റെ വീട്ടില് എത്തി ചത്ത ആടിനെ പോസ്റ്റ്മോര്ട്ടം നടത്തി ആന്തരിക അവയവങ്ങളും മറ്റും കൊണ്ടുപോയെങ്കിലും ഒരാഴ്ചയ്ക്ക് ശേഷവും പരിശോധനാഫലം ലഭിച്ചില്ല. മൂന്നു ആടുകള് ചത്തതോടെ ലക്ഷത്തിലേറെ നഷ്ടമാണ് ഉണ്ടായിരിക്കുന്നത്. രോഗം കണ്ടെത്താനായിട്ടില്ലെങ്കിലും വിവിധ മരുന്നുകള് നല്കുന്നുണ്ട്. 17 ആടുകളുള്ള വര്ഗീസിന് ദിവസേന വലിയ തുകയാണ് ആടുകളുടെ ചികിത്സയ്ക്ക് ആവശ്യമായി വരുന്നത്.